Augustín Fischer-Colbrie

Augustín Fischer-Colbrie, narodený ako Augustín Július Karol Fischer,  (* 16. október 1863, ŽeliezovceZáznam o narodení a krste v matrike farnosti Želiezovce; záznam č. 196 – † 17. máj 1925 Košice) bol rímskokatolícky duchovný a košický biskup.

 Životopis 
Gymnaziálne štúdia absolvoval v Kremse, Bratislave a Ostrihome. Teológiu vyštudoval s vynikajúcim prospechom na viedenskom Pázmaneu. Za kňaza bol vysvätený 20. marca 1886 a 25. júna toho istého roku získal titul doktora teológie.

Pôsobil ako kaplán v Budapešti a v rokoch 1889 – 1890 ako arcibiskupský tajomník v Ostrihome. Od roku 1890 bol rektorom na viedenskom Augustíneu, od roku 1899 bol profesorom dogmatiky na viedenskej univerzite a v rokoch 1902 – 1904 bol rektorom viedenského Pázmanea. Od roku 1892 bol poverený vyučovaním náboženstva arcikňažnej Alžbety, dcéry následníka trónu Rudolfa.

27. decembra 1904 bol menovaný za titulárneho biskupa dometiopoliského a košického pomocného biskupa  – koadjútora s právom nástupníctva. Biskupskú vysviacku prijal z rúk viedenského apoštolského nuncia Gennara di Belmonte 12. marca 1905. 1. februára 1906 bol menovaný za apoštolského administrátora košickej diecézy a po úmrtí Žigmunda Bubiča (Bubics) 22. mája 1907 sa stal košickým biskupom. 

Po vzniku Česko-Slovenska v roku 1918 bol jediným biskupom na Slovensku, ktorý nebol vypovedaný mimo republiku. Pre 49 farností, ktoré sa podľa Trianonskej mierovej zmluvy stali súčasťou Maďarska zriadil samostatný vikariát so sídlom v Novom Meste pod Šiatrom (Sátoraljaújhely).

Zomrel v Košiciach 17. mája 1925. Pochovaný bol v krypte košického dómu.

 Dielo v elektronickej podobe 
 Dr. Fischer-Colbrie Ágoston kassai püspök beszédei és beszédvázlatai. Košice: Szent Erzsébet, 1928. 552 s. - dostupné v Digitálnej knižnici UKB

 Poznámky 
Maďarský katolícky lexikon uvádza ako miesto kňazskej ordinácie Viedeň, v jeho životopise na stránkach košickej arcidiecézy sa udáva Ostrihom.

 Referencie 

 Zdroj 
 SS.Th.Dr. Augustín Fischer-Colbrie (1907-1925) na oficiálnych stránkach Arcibiskupstva Košice

Kategória:Biskupi Košickej diecézy
Kategória:Biskupi Košickej diecézy do roku 1918
Kategória:Osobnosti zo Želiezoviec